Quidam miles, nomine Girardus de Buxol, dedit Deo in hoc loco omnem rectitudinem de manso qui est in barrochia Sancti Juliani, quem incolebat homo nomine Popins et per textum sancti Euvangelii obtulit super altare Domini, ita dicens: «Ego Girardus offero Christo, et sancto Gervasio martiri et Grato præsuli, ac omnibus sanctis omnem rectitudinem quam in manso Popin ego vel ex me et pro me alii accipiebant; requisitiones et munerum perceptiones non justas dimitto, voloque ut præfatus miles Wlferius ex monachis suum beneficium tenens bene deserviat, et si inter eos complacuerit ex toto offerat Christo. Spondeo uxorem filiosque meos hæc omnia per fidem laudaturos; si ergo post hæc aliquis ex meis sive ex extraneis hæc acta convellere, diripere vel perturbare conatus fuerit, Herodis vel Judæ proditoris in inferno habebit hereditatem sortis». Signum Girardi de Buxolio, qui firmavit, equumque optimum pretii I. D. solidorum in munere accepit. S’ Jodceranni Villæ Orbanæ. S’ Odilonis monachi et sacerdotis.